U periodu od 29. do 31. maja 2025. godine, Crna Gora je bila domaćin jednog od značajnijih naučnih skupova – GEA međunarodne naučne konferencije. Pod sloganom „Globalni izazovi i lokalna rješenja u upravljanju prirodnim resursima“, konferencija je okupila veliki broj naučnika iz zemlje i inostranstva. U okviru 125 prijavljenih referata učestvovalo je ukupno 299 autora i koautora iz 30 zemalja sa svih kontinenata. Od tog broja, oko 130 istraživača i gostiju prisustvovalo je Konferenciji lično, dok je u pojedinim sesijama, koje su se odvijale tokom tri dana, istovremeno učestvovalo i do 80 učesnika.

Konferencija je svečano otvorena ceremonijom u Crnogorskoj akademiji nauka i umjetnosti u Podgorici. Prisutnima su se obratili istaknuti predstavnici domaćih i međunarodnih institucija: akademik Ljubiša Stanković, predsjednik CANU; akademik Igor Đurović, predsjednik Organizacionog odbora GEA konferencije; Duihu Ning, predsjednik WASWAC-a i počasnog odbora GEA konferencije; Damjan Ćulafić, ministar ekologije, održivog razvoja i razvoja sjevera; prof. dr Velibor Spalević, predsjednik Naučnog odbora GEA konferencije. U svojim obraćanjima svi su istakli značaj povezivanja nauke i javnih politika s ciljem očuvanja prirodnih resursa, naročito u kontekstu savremenih izazova klimatskih promjena.

Tokom dva dana intenzivnog rada, predstavljeno je 40 naučnih radova kroz tematske sesije posvećene degradaciji zemljišta, klimatski pametnoj poljoprivredi, zaštiti geo i arheo nasljeđa, kao i socioekonomskim aspektima održivog razvoja. Mladi istraživači iz Crne Gore, Kine i Bosne i Hercegovine, zajedno s iskusnim naučnicima iz Irana i Španije, otvorili su program izlaganjima o inovativnim rješenjima zasnovanim na prirodi i budućnosti zemljišta. Takođe su predstavljene sveobuhvatne procjene zdravlja slivova, promjene paradigme u upravljanju prirodnim resursima, istraživanja o sedimentima, kao i primjena vještačke inteligencije u zaštiti životne sredine.

Drugog dana Konferencije, kroz četiri tematske sesije, predstavnici iz Španije, Irana, Srbije, Ujedinjenog Kraljevstva i drugih zemalja izložili su rezultate svojih istraživanja, razmjenjujući znanja i iskustva o temama poput degradacije zemljišta, istorije melioracija, značaja očuvanja vodnih resursa, primjene digitalnih metoda u geoarheologiji, klimatske rekonstrukcije pomoću izotopa i speleotema, kao i drugim značajnim pitanjima iz oblasti geonauka, ekologije, poljoprivrede i održivog razvoja.

Na zatvaranju Konferencije koju su vodili istaknuti naučnici ovog skupa, predstavljeni su zaključci i preporuke konferencije. Izvještaje su izložili Duihu Ning, José Luis Rubio, Seyed Hamidreza Sadeghi, Slobodan Marković, Miodrag Zlatić, Ivan Šimunić, Svetimir Dragović, Goran Škatarić, Radovan Pejanović, Igor Đurović i Velibor Spalević. Među ključnim porukama istaknuta je potreba za jačanjem međunarodne saradnje, većim uključivanjem mladih istraživača i nastavkom terenskih istraživanja u regionu. Poseban akcenat stavljen je na ulogu nauke u oblikovanju politika koje se odnose na klimatsku adaptaciju i održivi razvoj.

Završni dan Konferencije obilježen je terenskom posjetom Nacionalnom parku „Biogradska gora”, gdje su učesnici imali priliku da učestvuju u istraživanjima vezanim za analizu sedimenata Biogradskog jezera, istovremeno se upoznajući s prirodnim i kulturnim vrijednostima ovog jedinstvenog područja. Posebno interesovanje iskazano je za nastavak istraživanja planinskih i jezerskih ekosistema Crne Gore, što je dovelo do inicijativa za pokretanje i proširenje zajedničkih projektnih aktivnosti s partnerima iz Kine, Velike Britanije, Poljske, Srbije i Španije.

GEA konferencija 2025. potvrdila je svoj status značajnog međunarodnog naučnog događaja ne samo kroz brojnost i raznovrsnost učesnika, već i kroz konkretnu razmjenu znanja, uspostavljanje novih istraživačkih partnerstava i snažnu poruku o potrebi zajedničkog odgovora na globalne izazove u oblasti zaštite prirodnih resursa.

Dobrodošlica koju je Crna Gora ovih dana uputila naučnicima iz cijelog svijeta nije bila samo protokolarna, već i strateška – uz jasno opredjeljenje da priroda, znanje i odgovornost zajedno čine temelje održive budućnosti.